दूई किस्मा दियां मूरतां, पित्तलू ते तरामें दियां ढालमां बनी दियां न। इनें मूरतियें दा सरबंध तिब्बत ते लद्दाख कन्ने ऐ। बुद्ध धर्मे कन्नै तल्लक रक्खने आलियां ए मूर्तियां उत्तरबैहनी च कियां पुज्जियां, ए बी इक लम्मी क्हानी ऐ। आखदे न इनें मूर्तियें चा कइयें दा सरबंध जरनैल जोराबर सिंह कन्ने बी ऐ जिसने महाराजा गुलाबसिंह दे जमाने च, लद्दाख ते तिब्बत आली बक्खी रियास्ती दी सीमा-रेखा गी पक्का करने आस्तै कइयें फौजी म्हीमें दी सरदारी कीती ही। होई सकदा ऐ जे इन्दे चा किज मूरतियां इनें म्हीमें च गै, जरनैल होरें गी थोइयां होन ते उनें आदरै कन्ने उनेईं उत्तर बैहनी दे इस मन्दरै च रखबाई दित्ता होऐ। जरनैल ज़ोराबर सिंह होंदियां ए फौजी म्हीमां सन 1834 कोला शुरू होइयां हियां ते 1843 तगरे चलियां। 1843 ई. गी (दिसम्बर 12 तरीका आले दिन) जोराबर 15000 फुट दी ऊंचाइ पर, ‘तोजू’ नां दे मदाना च लड़दा-लड़दा श्हीद होआ हा।